
–	ob upoštevanju svojih prejšnjih resolucij o Armeniji in Azerbajdžanu,
–	ob upoštevanju členov 150(5) in 136(4) Poslovnika,
A.	ker je v Azerbajdžanu pridržanih 23 armenskih talcev, vključno z nekdanjimi dejanskimi uradniki Gorskega Karabaha in vojnimi ujetniki iz vojne leta 2020 in etničnega čiščenja, ki je sledilo; ker proti njim potekajo zrežirani sodni procesi in se soočajo s hudimi obtožbami, ki bi lahko privedle do nezakonitih obsodb na dosmrtni zapor;
B.	ker so ti talci izpostavljeni nečloveškemu in ponižujočemu ravnanju, med drugim se uporabljajo prepovedane psihološke metode mučenja; ker se njihove pravice ne spoštujejo, vključno z dostopom do neodvisnih odvetnikov in tolmačev ter možnostjo pritožbe, obiska družine in začasne prekinitve iz zdravstvenih razlogov; ker Azerbajdžan s tem sistematično krši mednarodne obveznosti glede ravnanja z zaporniki;
1.	obsoja to neupravičeno pridržanje armenskih talcev; zahteva njihovo takojšnjo in brezpogojno izpustitev;
2.	odločno obsoja ta zrežirana sojenja in sistematične kršitve temeljnih pravic armenskih talcev ter poziva Azerbajdžan, naj v celoti spoštuje njihovo pravico do poštenega sojenja in dostopa do zdravnikov v skladu z mednarodnimi standardi; pričakuje neodvisno preiskavo slabega ravnanja z njimi;
3.	izraža globoko zaskrbljenost zaradi ukaza oblasti v Bakuju, da zaprejo urade Mednarodnega odbora Rdečega križa in agencij OZN, kar ovira podporo armenskim zapornikom in humanitarni nadzor, ter poziva oblasti, naj ponovno preučijo svoje stališče;
4.	poziva veleposlaništva EU in držav članic v Azerbajdžanu, naj spremljajo sojenja in redno obiskujejo vse armenske talce; poziva podpredsednico Komisije/visoko predstavnico Unije za zunanje zadeve in varnostno politiko in posebnega predstavnika Evropske unije za človekove pravice, naj jih obišče;
5.	poziva, naj se uvedejo sankcije v okviru globalnega režima sankcij na področju človekovih pravic proti vsem azerbajdžanskim voditeljem in uradnikom, ki kršijo človekove pravice, zlasti tožilcem in sodnikom Džamalu Ramazanovu, Anarju Rzajevu in Zejnalu Agajevu;
6.	poziva Mednarodno kazensko sodišče, naj razišče primere prisilnega razseljevanja, preganjanja in etničnega čiščenja armenskega prebivalstva Gorskega Karabaha; poziva k celovitemu izvajanju vseh odredb, ki jih je izdalo Meddržavno sodišče, vključno z obveznostjo Azerbajdžana, da vse, ki so bili ujeti v povezavi z vojno leta 2020, zaščiti pred nasiljem in telesnimi poškodbami;
7.	ponovno odločno poziva, naj se zamrzne memorandum o soglasju o strateškem partnerstvu med EU in Azerbajdžanom na področju energije iz leta 2022; vztraja, da mora biti vsak prihodnji sporazum o partnerstvu med EU in Azerbajdžanom pogojen z izpustitvijo vseh političnih zapornikov, izboljšanjem razmer na področju človekovih pravic v državi ter s tem, da Azerbajdžan ne bo neupravičeno odlašal s podpisom mirovnega sporazuma z Armenijo in da bo spoštoval pravice Armencev v Gorskem Karabahu, vključno s pravico do vrnitve;
8.	naroči svoji predsednici, naj to resolucijo posreduje Svetu, Komisiji, podpredsednico Komisije/visoki predstavnici Unije za zunanje zadeve in varnostno politiko, državam članicam ter predsednikoma in parlamentoma Armenije in Azerbajdžana.

